Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-Jum Internazzjonali ta' Tolleranza Żero għall-Mutilazzjoni Ġenitali Femminili, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/Viċi President tal-Kummissjoni Federica Mogherini, il-Kummissarju għall-Politika Ewropea tal-Viċinat u n-Negozjati għat-Tkabbir, Johannes Hahn, il-Kummissarju għall-Kooperazzjoni Internazzjonali u l-Iżvilupp, Neven Mimica, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Vĕra Jourová, ingħaqdu flimkien biex jaffermaw mill-ġdid l-impenn qawwi tal-UE biex tiġi eliminata l-Mutilazzjoni Ġenitali Femminili u għamlu d-dikjarazzjoni li ġejja: “Fil-Jum Internazzjonali ta' Tolleranza Żero għall-Mutilazzjoni Ġenitali Femminili aħna nikkonfermaw ir-rieda qawwija tagħna biex intemmu din il-prattika li tikkawża uġigħ, hija trawmatika u tikkawża konsegwenzi fit-tul fuq is-saħħa. Prattika li kważi dejjem titwettaq fuq it-tfal. Prattika li tikkostitwixxi ksur tad-drittijiet fundamentali tal-bniedem u forma estrema ta' diskriminazzjoni kontra n-nisa u l-bniet. Minkejja l-isforzi ta' l-Unjoni Ewropea u l-imsieħba tagħha, 200 miljun tifla għadhom qed isofru minn dan il-ksur, li jseħħ f'kull parti tad-dinja. Huwa stmat li l-istess numru ta' bniet huma fir-riskju li jgħaddu minn din il-prattika sal-2030. Anke fl-Ewropa nnifisha, xi bniet għadhom illum soġġetti għal din il-prattika illegali. Il-Kummissjoni qed taħdem fuq il-prevenzjoni tagħha billi tħarreġ lill-professjonisti, bħal imħallfin, uffiċjali tal-ażil jew tobba li jkunu f'kuntatt ma' bniet f'riskju. Daħħalna fis-seħħ liġijiet, biex jiġi żgurat li ma jista' jkun hemm l-ebda impunità fl-Ewropa għal din il-prattika. Il-mutilazzjoni ġenitali femminili hija reat kriminali fl-Istati Membri kollha tal-UE u fil-maġġoranza tagħhom, persuna li tieħu l-bniet barra mill-UE biex jiġu mmutilati, tista' tittella' l-qorti. Fl-aħħar nett, il-vittmi ta' dawn il-prattiki jibbenefikaw minn livell għoli ta' protezzjoni fl-UE. Fil-livell internazzjonali, flimkien man-Nazzjonijiet Uniti nedejna inizjattiva mingħajr preċedent — L-Inizjattiva Spotlight — biex jiġu eliminati l-forom kollha ta' vjolenza kontra n-nisa u l-bniet. Permezz ta' din l-inizjattiva, ser niffokaw b'mod partikolari fuq l-isforzi tagħna fil-ġlieda kontra l-mutilazzjoni ġenitali femminili fl-Afrika Sub-Saħarjana, reġjun fejn din il-prattika għadha prevalenti. Permezz ta' dawn l-azzjonijiet diretti nipprovdu appoġġ speċifiku lill-vittmi ta' tali prattiki dannużi. L-Unjoni Ewropea ser tkompli taħdem ma' dawk kollha determinati li jabolixxu l-mutilazzjoni ġenitali femminili: ġenituri, attivisti ta' kull età, inkluż tfajliet, tobba, għalliema, professjonisti tal-kura tas-saħħa, promoturi tad-drittijiet tat-tfal u tad-drittijiet tal-bniedem, awtoritajiet ġudizzjarji, politiċi, mexxejja fil-komunità u mexxejja reliġjużi u gvernijiet. Se nibnu wkoll sħubijiet b'saħħithom permezz ta' kooperazzjoni bilaterali kif ukoll multilaterali. Il-korpi kollha tan-NU u r-Rappreżentanti Speċjali tas-Segretarjat Ġenerali tan-NU, l-organizzazzjonijiet reġjonali kollha — b'mod partikolari l-Unjoni Afrikana — u s-soċjetà ċivili huma l-imsieħba tagħna fil-kondiviżjoni tal-isforzi lejn dinja iktar sikura għan-nisa u l-bniet, li se twassal għal soċjetajiet aktar reżiljenti, paċifiċi u inklużivi. Irridu soċjetà fejn in-nisa huma ħielsa mill-vjolenza u ħielsa li jbiddlu d-dinja.” Kuntest Il-Mutilazzjoni/qtugħ tal-ġenitali femminili taffettwa l-ħajja u s-saħħa tal-bniet u tan-nisa fi ħdan u barra l-Unjoni Ewropea, kuljum. L-evidenza medika turi li din il-prattika tista' tħalli impatt serju fuq ħafna mill-funzjonijiet normali tal-ġisem, iżżid il-mortalità tal-ommijiet u tat-trabi, u tista' wkoll tikkawża trawma tul il-ħajja lil hinn mill-ħsara fil-ġisem. Forom bħal dawn ta' vjolenza fiżika jwaqqfu lin-nisa u lill-bniet milli tassew jieħdu sehem fil-ħajja pubblika kif jagħmlu l-irġiel. Il-Mutilazzjoni/qtugħ tal-ġenitali femminili hija ta' piż kbir fuq is-soċjetajiet. Biex ikun hemm bidla effettiva f'din il-prattika hemm bżonn ħidma ta' prevenzjoni fuq livell komunitarju. Din hija r-raġuni għaliex l-UE qed tappoġġja b'mod attiv il-bidla soċjali fil-komunitajiet lokali, u n-netwerks li joperaw fil-livell reġjonali u internazzjonali. Aħna niffaċilitaw it-tagħlim bejn il-partijiet ikkonċernati, inklużi l-gvernijiet, dwar il-prevenzjoni, l-appoġġ għall-vittmi, il-prosekuzzjoni u l-ażil għall-vittmi, billi nipprovdu metodoloġiji dwar il-kejl tal-prevalenza u tar-riskju, u billi noffru għodda prattika għall-professjonisti permezz ta' pjattaforma bbażata fuq l-internet. L-UE tipprovdi wkoll appoġġ kontinwu għal UNICEF — il-Fond Internazzjonali għat-Tfal tan-NU u għal UNFPA — il-Fond tan-NU tal-Popolazzjoni — biex titħaffef il-bidla fi 17-il pajjiż. Din l-azzjoni hija strumentali biex nakkumpanjaw lill-pajjiżi sħab biex jadottaw pjanijiet ta' azzjoni nazzjonali u linji baġitarji biex iwaqqfu din il-prattika. Fl-istess ħin, tipprovdi appoġġ lil aktar minn 1.5 miljun tifla u mara biex ikollhom aċċess għall-protezzjoni u servizzi tal-kura, u tinkoraġġixxi aktar minn 3,000 komunità li jirrappreżentaw 8.5 miljun individwu biex jagħmlu dikjarazzjoni pubblika ta' abbandun. Nibqgħu impenjati lejn l-implimentazzjoni sħiħa tal-Aġenda 2030 għall-Iżvilupp Sostenibbli, li tindirizza l-mutilazzjoni ġenitali femminili permezz tal-Għan numru 5 tagħha dwar l-Ugwaljanza bejn il-ġeneri u l-mira speċifika 5.3 tagħha dwar l-eliminazzjoni ta' prattiki dannużi. Għal Aktar Informazzjoni Sabiex tkun taf aktar dwar il-Mutilazzjoni Ġenitali Femminili u dak li qiegħda tagħmel l-Unjoni Ewropea biex telimina din il-prattika, ara l-Q&A kif ukoll is-sit web tal-Pjattaforma ta' taħriġ għall-UE kollha. Il-Kummissjoni Ewropea llum ħarġet żewġ vidjows biex tippromwovi l-pjattaforma u tispjega aktar dwar il-Mutilazzjoni Ġenitali Femminili: wieħed għall-professjonisti u ieħor għall-pubbliku ġenerali. In-NON.NO.NEIN.campaign (ara #SayNoStopVAW) għandha l-għan li taqsam l-informazzjoni u turi stejjer ta' suċċess dwar ix-xogħol importanti li qed isir f'dan il-qasam madwar l-UE. L-Inizjattiva Spotlight– inizjattiva ġdida, globali u multiannwali tal-UE u n-NU li tiffoka fuq l-eliminazzjoni ta' kull forma ta' vjolenza kontra n-nisa u l-bniet.